Mesajul lui Vela pentru interlopi, după Ziua Z: "Rămâne cum am stabilit“. Rezultatele zilei cu cele mai multe percheziții.
Ministrul Marcel Vela le transmite interlopilor, după ziua cu cele mai multe percheziții la nivel național: "Rămâne cum am stabilit". Au fost audiate 465 de persoane, reținute în arest 24 de ore 98 de persoane și plasate sub control judiciar 27 de persoane. Au fost confiscate, printre altele, 33,5 kilograme de droguri, opt mașini de lux.
În urma Zilei Z, așa cum a fost numită de autorități ziua cu cele mai multe percheziții în țară, Marcel Vela a spus, joi, că au fost audiate 465 de persoane, reținute în arest 24 de ore 98 de persoane și plasate sub control judiciar 27 de persoane.De asemenea, au fost prinse și introduse în arest sau în penitenciar 19 persoane care aveau diferite mandate.Au fost confiscate 33,5 kilograme de droguri, opt mașini de lux, 4,5 kilograme de aur și trei tone de alcool. Au mai fost confiscate 317 telefoane, 14 arme deținute ilegal și câteva sute de cartușe.Totodată, au fost ridicate următoarele sume: 870.000 lei, 211.000 euro, 1.000 dolari și 850 lire sterline. Valoarea bunurilor sechestrate ajunge la 15 milioane de lei."Ofensivă continuă, de exemplu azi avem 55 de percheziții în Galați, Botoșani, Iași, Teleorman, Vrancea și București“, a spus Vela."Un mesaj pentru interlopi, ca să nu mai spun că suntem cu ochii pe ei: rămâne cum am stabilit“, a încheiat ministrul.